དེའི་རྗེས་སུ།བདེ་སྒྲོན་གྱི་སེམས་ལ་རྟག་པར་རང་གིས་སྔར་ནས་བརྗེད་པར་གྱུར་པའི་དུས་ཆེན་ཉིན་གྱི་གཙང་ངོགས་ཀྱི་ལྗོན་ཤིང་དེ་དྲན་གྱི་ཡོད།གཅིག་བྱས་ན།མོས་ལྗོན་ཤིང་དེ་གཏན་ནས་བརྗེད་མེད་པར།དྲན་པའི་གྲུ་ག་གང་རུང་ཞིག་ཏུ་གནས་སྐབས་སུ་སྦས་པ་ཡིན་ལས་ཆེ།རྒྱུ་མཚན་ནི་མོས་རི་མོ་འབྲི་བྱེད་ཀྱི་པིར་སྨྱུག་དེ་གཞར་ཡང་སྐྱུར་འདོད་མ་བྱུང་བས་སོ།།བདེ་སྒྲོན་གྱི་ཞེ་འགུལ་བའི་ངང་ན་རེ།ལྗོན་ཤིང་དེ་ད་ལྟ་ངའི་ཤ་ཁྲག་གི་ཕུང་པོ་དང་སེམས་ཀྱི་གཏིང་ལ་རྩ་བ་ཟུག་ཡོད་པར་ངས་ཡིད་ཆེས་ཀྱི་ཡོད།དེས་རྟག་ཏུ་ང་ལ་པིར་སྨྱུག་དེ་འཛིན་དུ་བཅུག་ཅིང་།ངའི་སེམས་ཀྱི་ནང་རོལ་དུ་བརྩེ་བ་དྲག་ཏུ་ཁོལ་ནས།སེམས་ཀྱི་ཁ་དོག་གིས་ཤོག་ལྷེ་རེ་རེ་དང་།རས་ལྷེ་རེ་རེ་རྣམ་པར་བྱུགས་འདོད།འོན་ཏེ་སེམས་ཀྱི་ཁ་དོག་དག་ཇི་འདྲ་ཕུན་སུམ་ཚོགས་ནའང་།མཐར་ཁ་དོག་ཤེས་པའི་ལག་པ་འདི་གཉིས་ལ་བརྟེན་ནས་བྱུགས་ཤིང་རི་མོ་འབྲི་དགོས་འདུག